**Gaëtan Dugas** (20. maaliskuuta 1953 Quebec – 30. maaliskuuta 1984 Quebec) oli kanadalainen lentostuertti, jonka väitettiin aiheuttaneen AIDS:in leviämisen Yhdysvaltoihin 1970- ja 1980-lukujen vaihteessa. Väitteet on sittemmin kumottu perustuvina osin väärinkäsitykseen.

Elämä
-----

Dugas syntyi Quebec Cityssä vuonna 1953. Hänen äidinkielensä oli ranska, mutta hän muutti Vancouveriin oppiakseen englantia, jotta voisi tulla stuertiksi. Hän sai töitä stuerttina Air Canada -lentoyhtiössä vuonna 1973. Hän vietti paljon aikaa San Franciscossa ja New Yorkissa, jotka ovat tunnettuja homoseksuaalisten miesten piireistä. Dugas oli homoseksuaalinen, ja oman ilmoituksensa mukaan hän oli harrastanut vuosien 1979 ja 1981 välillä seksiä noin 250 miehen kanssa. Hänellä todettiin vuonna 1980 harvinainen Kaposin sarkooma, jonka AIDS oli aiheuttanut. Hän hakeutui hoitoon New Yorkiin, ja vaikka hän suhtautui epäilyksellä juuri alkaneeseen uutisointiin AIDS-epidemiasta, hän tarjosi Yhdysvaltain Centers for Disease Control and Prevention -viranomaisille 72 seksikumppaninsa tiedot vuonna 1982. Tämä mahdollisti tarkemman tutkimuksen taudin leviämisestä. HIV:n geneettinen koodi saatiin myöhemmin analysoitua Dugasin verinäytteestä.

Dugas kuoli vuonna 1984.

Väitteet AIDS:in levittäjyydestä
--------------------------------

Kaavio, joka kuvaa vuonna 1980 tehdyssä tutkimuksessa tutkittujen AIDS-tapausten yhteyttä toisiinsa. Dugas on merkitty numerolla 0.
Kuolemansa jälkeen Dugasin väitettiin tuoneen AIDS:n Yhdysvaltoihin. Väitteet perustuvat kirjailija Randy Shiltsin Yhdysvaltain AIDS-epidemian alusta kertoneeseen, vuonna 1987 julkaistuun kirjaan *And the Band Played On*, jossa hänen väitettiin olleen epidemian *patient zero* eli ensimmäinen potilas, sekä hänen jättäneen lääkärien neuvot huomiotta ja siten levittäneen sairautta tietoisesti. Shiltsin kirjaan perustuvassa samannimisessä elokuvassa Dugasia näytteli Jeffrey Nordling.

Väitteet Dugasista AIDS:in alkuperäisenä tuojana Yhdysvaltoihin on sittemmin kumottu. Vuonna 2016 AIDS:n todettiin tulleen Yhdysvaltoihin jo vuosien 1969 ja 1973 välillä Haitista. Dugasin osuutta laajan huomion saaneille huhuille on selitetty väärinkäsityksellä. Dugasia merkittiin alkuperäisessä, vuoden 1980 tutkimuksessa kirjaimella O, sanoista *out of California* (suom. *Kalifornian ulkopuolelta*), joka oli sittemmin sekaantunut numeroon nolla, viitaten käsitteeseen *patient zero* (suom. *potilas nolla*). Historioitsija Richard McKayn mukaan Dugas oli "yksi eniten demonisoiduista potilaista" ja yksi useista henkilöistä, joiden väitettiin pahantahtoisesti levittävän sairautta.

Katso myös
----------

* HIV miesten välisestä seksistä
* Selma Dritz

Lähteet
-------

1. ↑  (en) Find a GraveView and modify data on Wikidata. Tieto on haettu Wikidatasta.
2. 1 2 3 4  Hesman Saey, Tina: HIV’s U.S. arrival gets pushed back.  *Science News*, 26.11.2016, 190. vsk, nro 11.  (englanniksi)
3. 1 2  McKay, Richard A.: "Patient Zero":The Absence of a Patient’s View of the Early North American AIDS Epidemic.  *Bulletin of the History of Medicine*, 2014. doi:10.1353/bhm.2014.0005.   (englanniksi)
4. 1 2 3 4  Gallagher, James: HIV Patient Zero cleared by science *BBC News*. Viitattu 30.7.2019. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki

 |

 |